Elin Ørjasæter

**Elin Ørjasæter** (født 1962) er en norsk filolog, rådgiver, forfatter og foredragsholder som er dosent ved Høyskolen Kristiania.

## Bakgrunn
Ørjasæter ble cand.philol. fra Universitetet i Oslo i 1989 med hovedfag i samfunnsgeografi. 

Ørjasæter er datter av litteraturkritikerne Tordis Ørjasæter og Jo Ørjasæter. Hun er gift med forfatter Nils Gullak Horvei. 

## Virke
Hun arbeidet frilans som bokanmelder i *Dagbladet* i sine yngre år (1977–1980) og arbeidet deltid for NTB under studiene. Fra 1989 til 1994 jobbet hun som forhandler og avdelingsleder for PRIFO. I 1994 fikk hun stillingen som informasjonssjef i Sparebanken NOR. Hun ble der frem til 1998 og var deretter noen år «hodejeger» i selskapene Mercuri Urval og Hartmark Consulting. I 2000 etablerte hun *Ørjasæter A/S* som startet innenfor medier/teknologi og deretter spesialiserte seg innenfor topplederstillinger i kulturlivet, da med ektemannen som aktiv medeier. Høsten 2004 solgte Ørjasæter og Horvei *Ørjasæter AS* til det nystartede *Visindi*, etablert av tre utbrytere fra Mercuri Urval. Hun var personaldirektør i Damm forlag 2005-2007. Etter en kort periode igjen som «hodejeger» i *Hartmark Consulting* i 2007, arbeidet hun fra 2007 til 2012 som kommentator i økonominettavisen *[[E24]]*. I 2012 ble hun kommunikasjonsrådgiver for Burson-Marsteller, men sluttet der etter bare tolv uker. I 2012 ble hun ansatt som førstelektor og fra 2019 som dosent ved Institutt for ledelse og organisasjon ved Høyskolen Kristiania.

Ørjasæter har deltatt i en rekke TV-program som politisk debattant og kommentator innen arbeidsliv, og i talkshows som *[[Skavlan]]* og *[[Nytt på nytt]]*. Hun har også deltatt to sesonger av dokusåpen *[[Luksusfellen]]* på TV3 og som Jon Hustads makker i det selverklært «høyrevridde» aktualitetsprogrammet *Harde Fakta* som gikk høsten 2012 på TV 2. Hun har også deltatt i underholdningsprogrammer som blant annet i *[[Skal vi danse (TV-program)|Skal vi danse]]* (2021) og *[[Norges dummeste]]* i (2024). 

Hun debuterte som forfatter i 1992 med barneboka *Larry*, som fikk Debutantprisen og ble oversatt til svensk, dansk, tysk og nederlandsk. Hennes andre barnebok var *Ikke ta Maika* som utkom i 1994. De senere årene har hun skrevet fagbøker om ledelse og arbeidsliv, blant annet *Bedre ledelse* (Cappelen Damm 2013), *Er du en god sjef* (Cappelen Damm 2014) *Personalledelse og arbeidsrett* (Fagbokforlaget 2018), alle i samarbeid med spesialister i arbeidsrett. Boka *Løsarbeidersamfunnet* (1. utgave 2018, 2. utgave 2022) ble skrevet sammen med Line Eldring skapte debatt og fikk gode omtaler i blant annet Klassekampen (av Jonas Bals) og Dagbladet (av Jon Rognlien). I 2022 utgav hun boka *Bedre ledelse* på eget forlag som digitalbok i systemet Readin. Hun har videre publisert forskningsartikler om IT-konsulenter i store virksomheter, HRM i TV-produksjon og ledelse i apotekkjedene, alle på open source hos hhv Cappelen Damm Akademisk og Fagbokforlaget. 

Ørjasæter har hatt styreverv i Litteraturfestivalen på Lillehammer og i Olav Thon Eiendom ASA og satt i Kringkastingsrådet fram til hun trakk seg 28. august 2017.
## Bibliografi
**Larry*, Aschehoug (1992), barnebok
**Ikke ta Maika*, Aschehoug (1994), ungdomsbok
**Lederboka : hodejegerens beste tips*
**Det glade vanvidd*, Aschehoug (2011) 
**Bedre ledelse*, Cappelen Damm (2013) (som e-bok i 2022)
**Er du en god sjef*, Cappelen Damm (bok) og Trolltekst (e-bok) (2013)
**Personalledelse og arbeidsrett* (Fagbokforlaget, 3. utgave 2018, tidligere utgitt under tittelen *Arbeidsrett for ledere*).
**Løsarbeidersamfunnet*, medforfatter Line Eldring. (Cappelen Damm Akademisk, 2018)

## Referanser


## Eksterne lenker
* 
* 
*  Elin Ørjasæters nettsted
* Cristin, side for Elin Ørjasæter